L 168/30
FI
Euroopan unionin virallinen lehti
3.7.2023
LIITE
Euroopan unionin tuki kieltojärjestön operatiivisen tehokkuuden parantamiseksi – EU 2023
1.
Taustatietoa
Euroopan unioni (EU) hyväksyi joulukuussa 2003 joukkotuhoaseiden leviämisen vastaisen EU:n strategian, (EU:n strategia), jossa se totesi joukkotuhoaseiden olevan uhka kansainväliselle rauhalle ja turvallisuudelle.
EU:n strategiassa korostetaan kemiallisten aseiden kieltosopimuksen (CWC) ja Kemiallisten aseiden kieltojärjestön (OPCW) keskeistä roolia kemiallisten aseiden hävittämisessä maapallolta.
EU:n strategian tavoitteet täydentävät kieltosopimuksen tavoitteita.
EU ja kieltojärjestö ovat EU:n strategian hyväksymisen jälkeen jatkaneet yhteistyötään, johon kuuluu myös yhteistyö useiden yhteisten toimintojen ja neuvoston päätösten puitteissa (1).
Kieltojärjestö on saanut EU:lta jatkuvaa tukea toimeksiantonsa täytäntöönpanossa, mikä on osoitus jatkuvasta sitoutumisesta kieltosopimuksen täysimääräiseen täytäntöönpanoon.
Yhteisen ulko- ja turvallisuuspolitiikan (YUTP) talousarviosta on myönnetty vuodesta 2004 lähtien 38,2 miljoonaa euroa vapaaehtoista tukea.
Kieltojärjestö on tyytyväinen siihen, että EU on edelleen sitoutunut tukemaan kieltojärjestöä sen pyrkimyksissä saavuttaa yleissopimuksen tavoite, joka on kemiallisista aseista vapaa maailma, ja siten edistää kansainvälistä rauhaa ja turvallisuutta.
Lisäksi kieltojärjestö tunnustaa uudet haasteet ja pitää tervetulleena, että EU on edelleen kiinnostunut vahvistamaan tukeaan kieltojärjestön teknisille ryhmille, kun ne tarpeen mukaan avustavat sopimusvaltioita EU:n strategian II ja III luvun aktiivisessa täytäntöönpanossa.
Muuttuva kansainvälinen turvallisuusympäristö tekee kieltojärjestön tehtävästä entistä merkityksellisemmän.
Tuleva viides tarkistuskonferenssi, pian toteutuva ilmoitettujen kemiallisten aseiden varastojen täydellinen hävittäminen sekä uuden kemia- ja teknologiakeskuksen avaaminen tarjoavat kieltojärjestölle sekä mahdollisuuksia että haasteita.
Strateginen yhteistyö on ratkaisevan tärkeää, jotta järjestö voi säilyttää merkityksensä hävittämisen jälkeisessä vaiheessa.
Kumppanuus ja EU:n yhteisen ulko- ja turvallisuuspolitiikan (YUTP) talousarviosta saatava tuki ovat osoittautuneet olennaisiksi kemiallisten aseiden kieltojärjestön auttamiseksi keskeisten tavoitteidensa edistämisessä ja täytäntöönpanossa, mikä myös vahvistaa kieltojärjestön toimien vaikutusta.
2.
Hankkeen tarkoitus
2.1 Hankkeen yleiset tavoitteet Hankkeen yleisenä tavoitteena on varmistaa sihteeristön valmiudet helpottaa ja parantaa yleissopimuksen täytäntöönpanoa sopimusvaltioissa.
Tällainen tuki edistäisi osaltaan rauhaa ja kansainvälistä turvallisuutta tehostamalla kieltojärjestön toimeksiannon toimeenpanoa.
Se auttaisi myös estämään kemiallisten aseiden uudelleen ilmaantumisen ja edistäisi samalla kemian rauhanomaista käyttöä.
Hankkeen toteutuksessa otetaan asianmukaisesti huomioon sukupuolten moninaisuus, jos se on tarkoituksenmukaista ehdotettujen toimien yhteydessä.
2.2 Erityiset tavoitteet — Todentaa kemiallisten aseiden varastojen ja tuotantolaitosten hävittäminen kieltosopimuksessa määrättyjen todentamis­ toimenpiteiden mukaisesti; — ehkäistä uudelleen ilmaantumista ja vähentää käytön uhkaa estämällä kemiallisten aseiden leviäminen soveltamalla kieltosopimuksessa määrättyjä todentamis- ja täytäntöönpanotoimenpiteitä, jotka auttavat myös lisäämään sopimusvaltioiden keskinäistä luottamusta; — vastata tehokkaasti ja uskottavasti kemiallisten aseiden käyttöön ja väitettyyn käyttöön; — varmistaa valmiudet tarjoamalla kemiallisiin aseisiin, niiden käyttöön tai sillä uhkaamiseen liittyvää avustusta ja suojaa kieltosopimuksen X artiklan määräysten mukaisesti; (1) Mukaan lukien yhteinen toiminta 2004/797/YUTP (ei enää voimassa), yhteinen toiminta 2005/913/YUTP (ei enää voimassa), yhteinen toiminta 2007/185/YUTP (ei enää voimassa), päätös 2009/569/YUTP (ei enää voimassa), yhteinen toiminta 2012/166/YUTP (ei enää voimassa), päätös (YUTP) 2015/259 (voimassaoloa jatkettiin päätöksellä (YUTP) 2018/294, ei enää voimassa), päätös (YUTP) 2017/2302 (voimassaoloa jatkettiin päätöksellä (YUTP) 2019/1092, ei enää voimassa), päätös (YUTP) 2017/2303 (voimassaoloa jatkettiin päätöksellä (YUTP) 2018/1943 ja päätöksellä (YUTP) 2019/2112, ei enää voimassa), päätös (YUTP) 2019/538 (voimassa elokuun 2023 loppuun), päätös (YUTP) 2021/1026 (voimassa elokuun 2023 loppuun) ja päätös (YUTP) 2021/2073 (voimassa joulukuun 2025 loppuun).